Hegedűvásárlás

Sok hegedűt vettem már tanítványaimnak, vagy mások megkértek,

hogy segítsek. Nálunk, népzenészeknél a hegedű hangja a lényeges,

nem az, hogy milyen értékes a hangszer. A kínai hangszereket

is előszeretettel vásároltuk, de mivel elég silány volt a minősége,

leszoktunk róla.

Egyszer jött a hír, hogy most már nem a börtönlakók készítik

Kínában a hangszereket, hanem gyönyörű anyagból, igényesen

kidolgozva érkeznek Magyarországra, ráadásul a magyarországi

Praktiker is forgalmazza potom kilencezer-kilencszáz forintért,

tokostul, vonóstul.

Vérszemet kaptam, felhívtam a Magyarországon lévő Praktikereket,

hogy szállítsák a náluk kapható hegedűket az óbudai áruházukba,

mert megveszem őket. Összeírtam, kinek kell hegedű, mert

most érdemes venni.

A Praktiker Áruházban hiába kerestem a polcokon hangszereket,

senki nem tudott útbaigazítani, csak tágra meredt szemekkel néztek

rám, hogy mit is akarok itt vásárolni. Az egyik eladó a fejéhez kapott,

és vitt a fürdőszoba osztályra, hogy mindjárt hoz egy targoncát.

– Ott öt méter magasan, abban a nagy ládában, mintha hegedűk

lennének.

Így is volt! Egy hatalmas ládát emelt le, kinyitottuk, és teli volt

hegedűvel. Gondoltam, válogatok, és bőszen hangolgattam a felszereletlen

hangszereket. Lábat alátettem, húrokat felhangoltam,

megnéztem, hogy jó-e a finomhangolója, és persze, meghallgattam

milyen hangja van.

Egy-két tokban még hegedű sem volt, így azonnal hívattam a

főnököt. Megbeszéltem vele, hogy az üres tokkal úgysem tud mit

csinálni, azt elviszem potom áron. Azokra a hangszerekre, amin

nem volt elegendő húr, arra is nagy kedvezményt adott, így vittem

az egész szállítmányt. Ezekkel a hangszerekkel muzsikálunk a mai

napig.

Sokan kezdtek hegedülni a tanítványaim közül, de az a probléma

nem vetődött fel, hogy tudok-e kölcsönadni hangszert.